钦定古今图书集成/明伦汇编/宫闱典/第029卷 > 明二
## 钦定古今图书集成/明伦汇编/宫闱典/第029卷 > 明二

### 太祖洪武三年定皇后礼服常服之仪

按《明会典》：“皇后礼服，洪武三年定。冠为圆匡，冒以翡
翠，上饰以九龙四凤，大花十二树，小花如大花之数，
两博鬓十二。”钿服袆衣，深青为质，画翟赤质，五色十
二等。素纱中单，黻领，朱罗縠褾、襈、裾，蔽膝随衣色，以
緅为领缘，用翟为章，三等。大带随衣色，朱里，纰其外。
上以朱锦，下以绿锦，钮约用青组玉。革带，青袜，青舄
以金饰。　又，皇后常服。洪武三年定，双凤翊龙冠，首
饰钏、镯、金玉、珠宝、翡翠随用。诸色团衫，金绣龙凤文，
带用金玉。

洪武四年，又定“皇后冠饰之制。”

按《明会典》：“洪武四年定龙凤珠翠冠，真红大袖衣，霞
帔红罗长裙，红褙子。冠制如特髻，上加龙凤饰，衣用
织金龙凤文，加绣饰。”

洪武十四年七月辛丑，皇后千秋节，诸命妇朝贺于
坤宁宫，赐宴。

按：《大政纪》云云。

洪武二十六年，定“中宫正旦、冬至及千秋节命妇朝
贺之仪。”

按《明会典》：“洪武二十六年定，凡正旦冬至，前期一日，
女官陈设御座于宫中，设香案于丹墀之南。其日，内
官陈设仪仗于丹陛之东西及丹墀东西，女官擎执
者立于御座之左右，陈女乐于丹陛东西，北向。设笺
案于殿东门外，设班首拜位于中道之东西，设命妇
拜位于丹墀北向，设司赞位于丹墀东西，设司宾位”
于命妇班之北，东西相向。设内赞二人位于殿内东
西。命妇至宫门外，司宾引命妇入就拜位。女官具服
侍班如常仪。尚宫尚仪等官诣内奉迎。尚仪奏：“请陞
座。”皇后具服出，导从如常仪，乐作，升座，乐止。司赞唱：
“班齐”，乐作。赞“四拜”，乐止。内赞唱：“进笺”，引笺案。女官前
导。举笺案，女官二人举案，由殿东门入、乐作。至殿中
乐止。赞众命妇跪。内赞唱“宣笺目。”宣笺目女官宣讫、
兴。唱“宣笺。”展笺女官诣案前取笺。宣笺女官宣讫、兴。
举案者举案于殿东。赞命妇皆兴。司宾引班首由东
阶升、乐作。自东门入至殿中、乐止。内赞唱跪。班首跪。
司赞唱“跪。”众命妇皆跪。班首称某夫人妾某氏等。兹
遇〈正旦则云履端之节冬至则云履长之节〉敬诣皇后殿下称贺。〈今班首致词称
贺俱司言女官代〉内赞司赞同唱“兴。”班首及殿外命妇皆兴。
司宾引班首由西门出，降自西阶，乐作；至拜位，乐止。
赞拜，乐作，四拜，乐止。司言前跪，将旨由东门靠东出，
至于丹陛东，西向立，称：“有旨。”司赞唱“跪”，众命妇皆跪。
司言宣旨。〈正旦则云履端之庆冬至则云履长之庆〉与夫人等同之。赞兴，
众命妇皆兴。司赞唱拜，乐作，四拜，乐止。尚仪跪奏：“礼
毕。”皇后兴，乐作，还宫乐止。引礼引命妇以次出。　又
定中宫千秋节命妇朝贺礼仪，与正旦、冬至同，但致
词云：“兹遇千秋令节，敬诣皇后殿下称贺。”不传旨。朝
贺女乐乐器，戏竹二，箫十四，笙十四，笛十四，头管十
四，𥱧十，琵琶八，二十弦八，方响六，“鼓五，拍板八，杖鼓
十二。”

### 惠宗建文元年二月立妃马氏为皇后

按：《大政纪》云云。

建文四年六月，成祖即位。十一月，册皇后，宴群臣命
妇，续定册立之仪。

按《大政纪》：“洪武三十五年十一月壬辰，册妃徐氏为
皇后，以册后中宫，宴文武群臣四品以上于奉天殿，
五品以下于丹墀，命妇宴于坤宁宫。”

按《明会典》，“永乐初，续定先期三日斋戒，遣官祭告天
地宗庙，用香帛酒脯行一献礼。前一日，礼部同鸿胪
寺官设诏案于奉天殿中，节册宝案于诏案之南，节
案居中，册东宝西。设节册宝彩舆于丹陛之东，尚宝司设宝案，教坊司设中和韶乐及大乐。至日早，锦衣
卫官设卤簿大驾，内官设皇后受册位于宫中，及设”
节册宝案。节案居中，册东宝西。设香案于节案之前。
设内赞二人，引礼二人，设女乐于丹陛之上。上具冕
服御华盖殿。翰林院官以诏书用宝讫，鸿胪寺官奏
“执事官行礼毕。”奏请陞殿如常仪。文武百官具朝服
行叩头礼。左右侍班。正副使入就拜位。赞“鞠躬。”乐作。
四拜，兴。乐止。传制官跪奏“传制。”俯伏兴。执事官举节
册宝案，由殿左门出，置御道中。传制官由左门出，西
向立，称“有制。”赞正副使跪制曰：“某年某月某日，册妃
某氏为皇后，授以册宝，命卿等持节行礼。”赞俯伏，兴，
乐作，四拜。礼毕，乐止。执事官举节册宝置彩舆中，黄
盖遮送，乐作，至奉天门，乐止。仪仗鼓乐迎节册宝至
右顺门外，正副使朝北立。内官捧节册宝由正门入。
女乐导迎。节册宝未至之前，引礼请皇后具礼服，宫
人侍卫以俟。节册宝将至，引礼导皇后出迎于宫门
外。节册宝至，由正门入，皇后随至拜位。内官以节册
宝各置于案，乐作。内赞赞“四拜”，乐止。赞“宣册”，赞“跪宣
册。”女官取册，立宣于皇后之左。宣讫，赞“受册”，赞“搢圭。”
“宣册”女官以册跪授皇后，受讫，以授女官。女官跪受
于皇后之右，立于西。赞“受宝”，其授受一如册。赞“出圭。”
赞“兴”，乐作。内赞赞四拜，乐止。礼毕，内官持节由正门
出，皇后出，送于宫门外。内官至右顺门，以节授正副
使，报礼毕。正副使得报，持节。复命翰林院官以诏书
授礼部官，礼部官捧诏书于承天门开读如常仪。皇
后授册毕，内官先具谒告仪物，翰林院具谒告文，上
率皇后皆具服诣奉先殿行谒告礼如常仪。谒毕，皇
后具服于内殿，俟上具皮弁服陞座。赞引女官导皇
后诣上前，就拜位，行谢恩礼，乐作，八拜乐止。赞“礼毕，
还宫。”是日，内官设皇后座于宫中，南向，设诸亲、诸命
妇拜位于丹墀内，北向，设仪仗女乐。设内赞二人，引
礼二人。引礼导长公主、公主及亲王妃俟皇后，具燕
服陞座。引礼引诣皇后前，行八拜礼。次引六尚等女
官，行礼如之。次引四品以上外命妇，行四拜礼。赞跪，
内赞跪，致词云：“妾某氏等，恭惟皇后殿下，荣膺册命，
正位中宫，礼当庆贺。”致词毕，赞俯伏，兴，平身，四拜礼
毕。次日，亲王等贺、文武百官上表。命妇上笺称贺、皆
如常仪

### 成祖永乐元年三月壬午诏京官文武四品以上命妇免朔望朝中宫遇节来朝

按：《大政纪》云云。

永乐三年，更定皇后朝服、常服及册宝之制。

按《明会典》：“皇后朝服，永乐三年定。九龙四凤冠，漆竹
丝为圆匡，冒以翡翠。上饰翠龙九，金凤四，正中一龙
衔大珠一。上有翠盖，下垂珠结，馀皆口衔珠滴。珠翠
云四十片，大珠花十二树。”〈皆牡丹花每树花二朵蕊头二个翠花九叶〉《小
珠花》，“如《大珠花》”之数。〈皆镶花飘枝每枝花一朵半开一朵翠叶五叶〉三、《博鬓》。
〈左右共六扇〉饰以金龙翠云，皆垂珠滴。翠口圈一副。上饰
珠宝钿花十二，翠钿如其数。托里金口圈一副，　珠
翠面花五事。珠排环一对。皂罗额子一，描金龙文，用
珠二十一颗。　翟衣深青为质，织翟文十有二等。〈凡一
百四十八对〉间以小轮花，红领、褾、襈、裾，织金云龙文。纻丝
纱罗随用。　中单玉色纱为之。红领、褾、襈、裾、领织黻
文十三，或用线罗。　蔽膝随衣色，织翟为章，三等，间
以小轮花四，以緅为领缘，织金云龙文。纻丝纱罗随
用。　《玉谷》圭长七寸。〈周尺〉剡，其上，瑑谷文，黄绮约其下，
以黄袋韬之，金龙文。　玉。革带，青绮𬘩，描金云龙文。
玉事件十，金事件四。　大带表里，俱青红相半，其末
纯红，下垂织金云龙文，上朱缘，下绿缘，并青绮。副带
一，　绶五采，黄、赤、白、缥、绿𫄸质，间施二玉环，皆织成
小绶三，色同大绶。　玉珮二，各用玉珩一，瑀一、琚二、
冲牙一，璜二。瑀下有玉花，玉花下垂二玉滴，瑑饰云
龙文描金。自珩而下系组五，贯以玉珠。行则冲牙二
滴，与二璜相触有声。上有金钩，有小绶五采以副之。
五采，黄、赤、白、缥、绿。𫄸质，织成　青袜舄。袜以青罗为
之，舄用青绮，饰以描金云龙文，皂线纯，每舄首加珠
五颗。　又，皇后常服。永乐三年定双凤翊龙冠，以皂
縠为之，附以翠博山，上“饰金龙一，翊以二珠翠凤，皆
口衔珠滴。”前后珠牡丹花二朵，蕊头八个，翠叶三十
六叶。珠翠穰花鬓二朵。珠翠云二十一片。翠口圈一
副。“金宝钿花九，上饰珠九颗。金凤一对，口衔珠结，三
博鬓。”〈左右共六扇〉“饰以鸾凤。金宝钿二十，四边垂珠滴金
簪一对，珊瑚凤冠觜一副。”　大衫、霞帔，衫用黄色，纻
丝纱罗随用。霞帔深青为质，织金云霞龙文，或绣或
铺翠圈金，饰以珠。纻丝纱罗随用，玉坠子，瑑龙文。
四䙆袄子，即褙子，深青为质，金绣团龙文，纻丝纱罗
随用。　鞠衣红色，胸背云龙文，用织金，或绣或加铺
翠圈金，饰以珠，或素纻丝纱罗并馀色随用。　大带，
红线罗为之，有缘，馀或青或绿，各随鞠衣色。　缘襈
袄子，黄色，红领褾、襈、裾，皆织金采色云龙文，纻丝纱
罗随用。　缘襈裙，红色，绿缘襈，织金采色云龙文，纻丝纱罗随用。　玉带，青绮𬘩，描金云龙文，玉事件十，
金事件三，　玉花采结绶，以红绿线罗为结，上有玉
绶花一，琢云龙文，绶带上玉坠珠六颗，并金垂头花
板四片，小金叶六个。红线罗系带一。　白玉云样玎
珰二，如佩制。每事上有金钩一。金如意云盖一件，两
面钑云龙文，下悬红组五贯。金方心云板一件，两面
亦钑云龙文。俱衬以红绮，下垂金长头花四件，中有
小金钟一个，末缀白玉云朵五。　青袜舄与翟衣内
制同。　册宝。册用金二片，每片依周尺，长一尺二寸，
阔五寸，厚二分五釐。镌刻真书。每片侧边上下有窍，
用红绦联贯开阖，如今书帙之状。背各用红锦嵌护，
藉以红锦小褥。册盝以木为之，饰以浑金沥粉蟠龙，
用红纻丝衬里。内以红罗销金小袱裹册，外以红罗
销金夹袱裹之。五色小绦萦于匣外。　宝用金龟钮，
朱绶，文用篆书曰“皇后之宝。”依周尺方五寸九分，厚
一寸七分。宝池用金，阔取容宝宝匣二副，每副三重。
外匣用木，饰与册盝同。中匣用金钑造蟠龙，内小匣
仍用木，与外匣同。小匣内置一宝座，四角雕蟠龙，饰
以浑金。座上用小锦褥，褥上一置宝池，用销金红罗
小夹袱裹宝。其匣外各用红罗销金大夹袱覆之。
永乐五年、皇后徐氏崩。上谥册之典。颁行《皇后内训》
二十篇。

按《大政纪》：永乐五年七月乙卯，皇后徐氏崩。十月甲
午，遣太子太师淇国公丘福、礼部尚书赵羾，奉册谥
大行皇后曰仁孝皇后。十一月乙丑，以仁孝皇后《内
训》赐群臣，俾教于家。初，后于宫中览观载籍，著是书
以为《女范》。其目曰：《德性》《修身》《慎言》《谨行》《勤励》《警戒》《节
俭》《积善》《迁善》《崇圣训》《景贤范》、事父母、事君、事舅姑、奉
祭祀母仪，睦亲慈幼逮不待外戚，凡二十篇，名曰《内
训》。书成，皇太子以进。上览之怆然，命刊印分赐。
永乐二十二年八月，仁宗即位。十月己酉册妃张氏
为皇后。

按：《大政纪》云云。

### 仁宗洪熙元年六月宣宗即位七月己巳册妃胡氏为皇后

按：《大政纪》云云。

### 宣宗宣德三年册贵妃孙氏为皇后

按《大政纪》：宣德三年二月癸丑，册贵妃孙氏为皇后。
先数月，上召张辅、蹇义、夏原吉、杨士奇、杨荣谕之曰：
“有一大事与卿等议，诚出不得已，然吾亦决矣。吾年
三十未有子，中宫屡产而不育。日者言中宫禄命，不
利子息，今幸贵妃生子，必立为嗣。母从子贵，古亦有
之。但今中宫如何处置？”因举中宫过失数事，荥曰：“举
此废之可也。”上曰：“古人废后，有故事否？”义曰：“宋仁宗
降郭后为仙妃。”上问辅原吉、士奇：“尔三人奚独无言？”
士奇对曰：“‘古人有言，臣于帝后，犹子事父母’。今中宫，
母也；群臣，子也，子岂当议母？”荣曰：“上命废之，岂群臣
所得专？”士奇曰：“固出上命，亦须处之得当。”上问：“辅原
吉云何？”皆对曰：“须处之得当。”原吉又曰：“此大事，容臣
等退详议以闻。”上问：“此举得不贻外议否？”义曰：“自古
所有，何得议之？”士奇曰：“宋仁宗废郭后，孔道辅、范仲
淹率台谏十数人入谏被黜，至今史册为贬，何谓无
议？”既退，荣义谓原吉、士奇曰：“上有志久矣，非臣下所
能止。”原吉曰：“上当议处置中宫。”士奇曰：“今日所闻中
宫过失，皆非当废之”罪。议未决。明旦，上召士奇、荣至
西角门，问议云何？荣怀中出一纸，列中宫过失二十
事进呈，皆极诬诋，曰：“即此是废之因。”上览二三事，遽
拂然变色曰：“渠曷尝有此言，宗庙无神灵乎？”遂袖之，
顾士奇：“尔何言？”对曰：“‘汉光武废后，《诏书》有曰：‘异常之
事，非国休福’。宋仁宗废后，后来甚悔’。愿陞下重慎之。”
上不怿而罢。他日，又诏问五人，辅原吉言：“愿陛下慎
处，必在得当。”士奇请曰：“皇太后在上，必有主张。”上曰：
“太后有旨，令我与尔等议之。”是日，议未决。一日，独召
士奇至文华殿丹陛，屏左右谕曰：“若何处置为当？”士
奇因请问：“中宫与贵妃相处若何？”上曰：“‘甚和睦相亲
爱，如同气姊妹。但朕重皇子，而念渠禄命不宜子息’
之说，故欲正其母以别之。中宫今病逾月，贵妃每日
往视，慰藉甚勤。”士奇对曰：“曷若乘今有疾，而导之辞
让闲处，则进退以礼，而恩眷不衰。”上曰：“此说可行。盖
两人德性皆好，能谦下。今导之让必从，然贵妃必不
肯受。汝姑勿言，吾试入导之。”数日，独召士奇曰：“汝前
说甚善。”中宫果欣然辞贵妃报不受，太后尚未听辞，
然中宫必坚辞。士奇对曰：“若此，则愿陛下待两宫，两
家当均一。昔仁宗废郭后而待郭氏，恩意加厚。”上曰：
“然，吾不食言。”明旦以谕义等，皆对曰：“善。”其议遂定，至
是行之。

### 英宗正统七年定皇帝纳后之仪

按《明会典》“皇帝纳后仪。”“正统七年定纳采问名前期，
择日遣官告天地宗庙。至期前一日，所司设御座于
奉天殿。鸿胪寺设制案节案于御座前。”〈按天顺八年及万历六年
新定仪注有损益者附注本文之下〉

《新仪》改节案于《制案》之前。下仿此。

内官监、礼部陈礼物于文楼下，教坊司设《中和乐》于
殿内。至期早，锦衣卫设卤簿于丹陛、丹墀，礼部陈礼
物于丹陛上及文楼下，内官监设彩舆于奉天门外，
教坊司设大乐于奉天门内。鼓三严，钟止，鸿胪寺奏
“请陞殿。”上具冕服，导驾奉引如常仪。升座，文武官朝
服叩头讫，左右侍班。执事引正副使朝服就拜位，行
四拜礼。传制官奏传制讫。由东门出。执事举制案节
案由中门出。置丹墀中道礼物在丹陛上者随之。传
制官宣制曰：“兹选某官某女为皇后。命卿等持节行
纳采问名礼。”正副使又行四拜礼。鸿胪寺奏礼毕。上
兴。

新仪改礼毕、上兴。在礼物随出之后。

引礼引制案、节案用伞盖遮护，由奉天门中门出，执
事引文楼下礼物随出，至奉天门外。正、副使取节及
制书，置彩舆中，仪仗、《大乐》前导，从中门中道行，出大
明门外，正副使易吉服乘马行，诣皇后第行礼。皇后
第前一日，设正、副使幕次于大门外左，南向，设香案
于正堂中，设制案、节案于香案南，别设案于香案之
北。其日，正、副使至大门外，《仪仗大乐》分列，置彩舆于
正中，设制案、节案于彩舆北。引礼引正、副使入幕次。
执事官陈礼物于正堂。正、副使出幕次，取制书置案
上。礼官一员先入正堂，立于东。主婚者朝服出见立
于西。礼官曰：“奉制建后。”遣使行纳采、问名礼。引主婚
者出迎。引礼引正副使捧制书及节先行，主婚者随
行。至正堂，置制书及节于案，正使立于案左，副使立
于案右，东西相向。引礼引主婚者就拜位，行四拜礼，
诣案前跪。正使取《纳采制》宣讫，授主婚者，主婚者受
之，授执事者，执事者跪受，置于北案上稍左。副使取
《问名制》宣讫，授主婚者，主婚者受之，授执事者，执事
者跪受，置于北案上稍右。主婚者俯伏，兴，平身。执事
者举“答问名表”案于主婚者后少西，取表授主婚者。
主婚者受表，跪授正使，正使受置于案。主婚者俯伏，
兴，平身，退就拜位，又行四拜礼毕，正副使出，置表彩
舆中讫。

《新仪》改正副使持节随表案后出、各置彩舆中讫。

主婚者出大门外，至正副使前，致词云：“请礼从者。”正
副使复入。酒馔毕，主婚者捧币帛以劳正副使。正副
使出，主婚者送至大门外。正副使进发彩舆于大明
等门左门，入至奉天门外，以表节授司礼监官，捧入
复命制词：“朕承天序，钦绍鸿图。经国之道，正家为本。
夫妇之伦，乾坤之义。实以相宗祀之敬，协奉养之诚。
所资维重。祗遵圣祖母太皇太后圣母皇太后命、遣
使持节以礼采择。”〈右纳采〉朕惟夫妇之道，大伦之本，正
位乎内，必资名家。特遣使持节，以礼问名，尚伫来闻。
〈右问名〉附答辞：“臣某伏承嘉命，正使某官某等重宣制
诏，问臣名族，臣女，臣夫妇所生，先臣某官某之元孙，
先臣某官某之曾孙，先臣某官某之孙，先臣某官某
之外孙，臣女今年若干，谨具奏闻。　纳采问名礼物，
元𫄸纻丝四段，元色二段，𫄸色二段，金一百两，花银
八百两，珍珠五样，纻丝八十匹，大红线罗四匹，白生
土纱四匹，各色熟绢八十匹，绵胭脂一百个，《蜡胭脂
二两》。”〈用金合二个〉珠儿粉十两，　问名纻丝六匹，木红绢
六匹，珠翠花一朵，羊八只，猪四口，酒一百六十瓶，鹅
四十只，末茶二十袋，圆饼一百六十个，白熟米四石，
白面八十袋，枣子四合，栗子四合，木弹四合。　纳吉
纳征。告期前一日，所司设制案、节案、礼物、《中和乐》。至
期早设卤簿、彩舆、大乐。

新仪改设《中和乐》大乐、俱在前一日

传制遣使，并同前纳采、问名仪，但纳征用元𫄸、束帛、
六马等物。《制词》云：“兹聘某官某女为皇后，命卿等持
节行纳吉、纳征、告期礼。”皇后第前一日，设正副使幕
次、香案、制案、节案、别设案，并同前受纳采、问名仪，惟
更设玉帛案。其日，正副使至皇后第，于彩舆中取节
及制书、玉帛置案上，少候，执事先设皇后冠服诸礼
物于正堂。六马陈于堂下。礼官一员入正堂。主婚者
朝服出见。礼官曰：“奉制聘皇后。”

新仪无皇字

遣使行“纳吉、纳征、告期礼。”主婚者出迎。执事举玉帛
案前行。正使于案取“《纳吉》《纳征》《制书》”捧之。副使取《告
期》制书及节捧之次行。主婚者后随。

《新仪》改“正使捧节，副使捧纳吉、纳征、告期制书。”

至正堂，正副使各以制书及节置案上，退立案之左
右，相向。置玉帛案于节案、制书案之南。引礼引主婚
者就拜位，行四拜礼，引诣案前跪。正使取纳吉、纳征
制书，以次宣讫，授主婚者，主婚者受制以授执事者，
执事者跪受，置于北案。正使捧圭授主婚者，主婚者
受圭以授执事者，执事者跪受，置于北案。副使捧《元
𫄸》授主婚者，主婚者受以授执事者，执事者跪受，置
于北案。副使取《告期制书》宣讫，授主婚者。主婚者受

舆中。主婚者出门外请礼。从者及捧币劳正副使，俱
同前。正副使还，至奉天门外，以节授司礼监官捧入。
复命　制词、“大婚之卜龟筮卿士协从、敬循礼典”、遣
使持节告吉〈右纳吉〉卿女有贞静之德，称母仪之选，宜
共承天地宗庙。特遣使持节，以礼纳征。〈右纳征〉岁令月
良吉日，某甲子，大婚维宜。特遣使持节，以礼告期。〈右告
期〉　纳吉、纳征、告期礼物：元𫄸纻丝四段，元色二，𫄸
色二。玉谷圭一枝。金龙珠翠燕居冠一顶，金簪全。燕
居服素夹四件，纻丝一件。线罗二件。银丝纱一件，大
带各色线罗四条。玉革带一条。金事件全。玉花采结
绶一副，金事件全。玉佩玎珰一副，金钩金事件全。玉
云龙霞帔坠头一个。金钑花钏一双，金素钏一双，金
连珠镯一双。首饰一副。

天顺八年加一副

“珠面花二副，翠面花二副，四珠葫芦环一双，八珠环
一双，排环一双，玉禁步一副，青素纻丝滴真珠描金
云龙舄一双，青罗袜全”，珠翠花四朵，翠花四朵，珠儿
粉十两，蜡胭脂二两，金合二个，金镶合香串一副，金
八百两，花银二千六百两，宝钞二千锭，白绵五十斤，
五样珍珠二十八两，纻丝八十匹，银丝纱八十匹，素
“线罗八十匹，大红素线罗八匹，熟绫八十匹，妆花绒
锦四十段，白生阔土纱八匹，各色熟绢二百八十匹，
各色衣服七十件，纻丝二十件，纱十八件，罗二十件，
绫十二件，各色被六床，锦二床，纻丝二床，绫二床，白
绢卧单四条，裁剩纻丝纱罗锦二束。”朱红漆戗金皮
箱三十对，翟服匣一座，朱红漆柳箱“二对，擎执宫人
用衣帽等件九十六件，红绿平罗销金衣二十四件，
硬翠竹叶乌纱帽二十四顶，皂麂皮靴二十四双，钑
花银束带二十四条，马十二匹，大红熟绢销金盖马
袱十二条，乘马四匹，回礼马八匹，金鞍四副，开合纻
丝八匹，木红熟绢八匹，珠翠花一朵，抹金银脚全羊
五十二只，酒三百四”十瓶，猪三十二口，鹅六十四只，
末茶六十四袋，圆饼一千二百个，白面二百四十袋，
胶枣四合，栗子二合，榛子二合，木弹二合，胡桃二合，
响糖四合，缠碗四合，莲肉缠四合，杏仁缠四合，缩砂
缠四合。　发册、奉迎。前一日，所司设乐仪仗如常仪。
至期早，鸿胪寺设制书案、节案、册案、宝篆案于御座
前。礼部陈雁及礼物于丹陛上。内官监设彩舆于奉
天门外，陈设皇后卤簿、《车辂》礼物于彩舆南。其传制、
遣使，并同前纳采、问名仪，但改《制词》云：“兹册某官某
女为皇后，命卿等持节奉册宝，行奉迎礼。”其节及制
书、册宝，用伞盖遮护，从中门出。执事举雁及礼物随
行，正副使亦随行，诣皇后第行礼。其奉迎用《旗手卫》
鼓吹前导，设而不作，教坊司作乐如常。是日，内官设
皇后幕次于内殿南，北向。设“上与皇后各更服处于
内殿皇后第。”前一日，设正副使幕次于大门外，南向。
设香案、制书案、节案、册宝案于正门中。又设香案、制
书案、节案于正堂，别设案于正堂北。

新仪改制案节案、别设案、俱设于正堂北。

其日，正副使至，于彩舆中取节及制书册宝置案上，
入次少候。女官奉皇后首饰《袆衣》入中《堂左》。

新仪改入中堂右

内官陈仪仗车辂等物于大门内。礼官一员先入。主
婚者朝服出见。礼官曰：“奉制册后遣使持节奉册宝
行奉迎礼。”主婚者出迎。执事者举册宝案前行，正副
使捧制书及节次行。执事者执雁及礼物随入。主婚
者从行。至正堂，正副使置制节于案，执事者置册宝
案于制案节案之南，册东宝西。正使立于案左，副使
立于案右，相向。引礼引主婚者就拜位，行四拜礼，退
立于西南。女官以首饰、袆服进皇后，内官进皇后，仪
仗于中堂前，设女乐于堂下，作止如常仪。司礼监官
进前受节册宝，正副使于案取节册宝授之，仍前立。
候内赞二人引捧节册宝监官入中堂前，各置于案。
皇后具服出阁，女官及宫人拥护诣香案前向阙立。
内赞赞“行四拜礼。”赞“宣册”，赞“跪”，皇后跪，宣册官取册，
立宣于皇后之左讫，赞“受册”，赞“搢圭”，宣册官以册进
授皇后，皇后受册以授女官，女官跪受，立于西。赞“宣
宝”，宣宝官取宝，立宣于皇后之左讫，赞“受宝”，宣宝官
以宝进授皇后，皇后受宝以授女官，女官跪受，立于
西。赞“出圭”，赞“兴”，又赞“四拜。”礼毕，皇后入阁，持节监官
由正门出，授正副使，报受册宝，礼毕，正使受节置案
上。引礼引主婚者诣案前跪，正使取奉迎制宣讫，授
主婚者，主婚者授执事者，执事者跪受，置于北案。执
事者以雁及礼物进，副使以次受之，授主婚者，主婚
者授执事者，执事者皆跪受，置于案。又赞“四拜。”礼毕。
正副使持节出大门外，置节彩舆中。主婚者请礼，从
者及以币劳正副使同前。司礼监官严整卤簿，复以
奉迎礼入，达于女官。女官奏请皇后冠服出阁，女乐
前导，宫人擎执拥护，自东阶下立香案前。内执事赞：
“四拜”毕，请皇后陞堂，南向立。主婚者进立于皇后之东，西向曰：“戒之敬之，夙夜无违命。”毕，退立于东阶，西
向。母进立于皇后之西，东向。施衿结帨曰：“勉之敬之，
夙夜无违。”毕，退立于西阶，东向。执事奏请乘舆，皇后
降阶、陞舆、侍从如仪。内执事导从出门奉迎仪仗，大
乐前行，彩舆次行，正副使随行，司礼监官拥导皇后
卤簿、册宝、彩舆行，宫人乘轿，内官、内使卫护，从大明
门中门入。文武百官具朝服于承天门外，东西向立
班迎候。舆入承天门退。皇后舆辂至午门外，鸣钟鼓，
卤簿止。正副使以节授司礼监官，先入复命捧册宝
官捧册宝伞扇仪仗女乐前导。宫人拥护皇后舆由
奉天门进内庭幕次。捧册宝监官以册宝授女官。皇
后出，舆由西阶进，上由东阶降，迎于庭，揖皇后入内
殿。内侍请“上诣更服处具衮冕，女官请皇后诣更服
处更礼服”，上同皇后诣奉先殿行礼。捧册宝女官以
册宝置皇后宫中，内官以皇后舆辂卤簿，入午门，过
御桥，由中右门进皇后宫中。　发册、奉迎礼物串五，
大红纻丝二疋。

天顺八年加串五、各色纻丝三十二疋、各色熟绢三十二疋、花银四百两

金册一副，金宝一副。冠一顶，首饰一副，翟服一副，大
衫三件，纻丝一件，罗一件，纱一件，鞠衣绣四件，纻丝
一件，罗二件，纱一件，霞帔各色罗绣三副。舄一双，袜，
珍珠全。驾一副，雁一只。

天顺八年加一只

羊十二只。

天顺八年加十二只

酒六十瓶。

天顺八年，加“六十瓶。”

胶枣，二合，《栗子》二合。《木弹》二合，胡桃二合。

天顺八年各加二合

庙见。是日早，内官于奉先殿陈设牲醴、祝帛毕，候上
同皇后至，赞引引就拜位。上在东，皇后在西，行礼如
常仪。祭毕，还宫　合巹。是日，内官先于正宫殿内设
上座于东，皇后座于西，相向。置酒案于正中稍南，置
四金爵、两巹于案上。候谒奉先殿还，内侍女官请上
与皇后各就更服处。上服皮弁服，升内殿，皇后更衣
从陞。赞“请陞座。”执事者举馔案于上与皇后前。女官
司尊者取金爵酌酒以进，饮讫，女官进馔。举馔讫，女
官再取金爵酌酒以进，饮讫，进馔。举馔毕，女官以巹
盏酌酒合和以进，饮讫，又进馔。举馔毕，内侍奏：“礼毕”，
上同。皇后兴，内侍女官执事奏：请上与皇后就更服
处易常服。皇帝从者馂皇后馔，皇后从者馂皇帝馔，
朝见两宫。第二日早，上冕服，皇后礼服诣某宫，俟某
宫礼服，升座。赞引引上与皇后诣某宫前，宫人以腶
修盘立于皇后左。赞礼赞“上与皇后皆四拜”，执事二
人举案至某宫前正中。宫人以腶修盘授皇后，皇后
捧置于案上。执事女官举案，皇后随案进至某宫前，
皇后复位。赞礼赞“上与皇后皆四拜。”执事者举腶修
案彻于西。赞礼毕，皇后还宫　谢恩。第三日早，上冕
服，皇后礼服，同诣某宫前，行八拜礼讫，皇后诣内殿，
俟上服皮弁服，升座。赞引女官引皇后礼服，诣上前
就拜位，行八拜礼毕，皇后还宫陞座。引礼引在内亲
属，赞八拜礼。次引六尚等女官，赞八拜礼。次引各监
局内官、内使行八拜礼毕，降座入阁。是日上受皇后
谢恩礼毕，出具服御奉天殿，颁诏布告中外，行礼如
常仪　受贺。第四日，文武百官具朝服，上表庆贺，陈
设如常仪。上具衮冕御华盖殿，亲王行八拜礼庆贺。
次执事官行五拜三叩头礼毕，鸿胪寺奏“请陞殿。”

新仪。改亲王行礼毕。鸿胪寺官候王退奏。执事官行礼毕。奏“请陞殿。”

导驾官前导，百官进表行礼如常仪。其亲王行礼毕，
诣内殿某宫前，皇后前俱行庆贺，八拜礼出。是日，某
宫具礼服陞内殿，受内外命妇庆贺礼；外命妇进表
如常仪。皇后礼服陞殿，受内外命妇庆贺礼；外命妇
进笺如常仪。　《盥馈》：第五日清晨，尚膳监具膳羞，皇
后具礼服诣某宫，俟膳至。赞引引皇后诣前，赞“四拜。”
尚食以膳授皇后，皇后捧膳进于案，复位。赞“四拜。”赞
引引皇后退立于西南，俟膳毕，引出还宫。

英宗正统八年四月，册立皇后钱氏。

按：《大政纪》云云。

正统十四年九月，郕王即位。十二月，册妃汪氏为“皇
后。”

按：《大政纪》云云。

### 裕宗景泰三年五月立太子生母杭氏为皇后废皇后汪氏居别宫大赦天下

按：《大政纪》云云。

### 英宗天顺八年正月宪宗即位七月立皇后吴氏九月废吴皇后十月立皇后王氏初立宫中庄田

按《大政纪》：天顺八年正月，上不豫，谕处后事，命太监
牛玉执笔书之。一曰东宫即位，百日成婚。三月，礼部
奉遗诏，百日外请行大婚礼。南京吏部侍郎章纶上疏言：“山陵尚新，元朔未改，百日从吉，心实不安。释服
公除，在前代固有常例，谅阴婚娶，于今日不忍随宜。
乞特谕礼部来春举行。”不报。七月，立皇后吴氏，九月，
废皇后吴氏，诏示天下。诏言：“先帝临御之日，为朕简
求贤淑，已定王氏，育于别宫以待期。不意内臣牛玉
偏徇己私，朦胧奏请，将已退吴氏册立。”德不称位，不
得已，请命母后废黜吴氏，仍遵先帝成命，册立王氏
为皇后。明正牛玉之罪，免死，谪居南京。十月，立皇后
王氏。初立宫中庄田顺义县安乐里板桥村，原额地
一十顷十三亩，曹吉祥占过军地二十四顷八十四
亩，共三十五顷，及抄没入官，至是，拨为宫中庄田。“皇
庄”之名始此。

### 宪宗成化二十三年九月孝宗即位十月册妃张氏为皇后

按：《大政纪》云云。

### 武宗正德元年八月册皇后夏氏

按：《大政纪》云云。

### 世宗嘉靖元年九月辛未立皇后陈氏

按：《大政纪》云云。

嘉靖七年十二月，册顺妃张氏为“皇后。”

按：《大政纪》云云。

嘉靖九年，始制“皇后亲蚕之礼。”

按《明会典》，“皇后亲蚕，国初无亲蚕礼。”肃皇帝始敕礼
部，以每岁季春皇后亲蚕于北郊，后改于西苑，未久
即罢。嘉靖九年定，先期钦天监择日以闻，顺天府具
蚕母名数，奏送蚕室，内工部具钩箔筐架及一应养
蚕什物，给送蚕母。顺天府将蚕种及钩筐一副进呈
讫，捧自西华门出，置彩舆中，鼓乐送至蚕室。蚕母浴
种，伺蚕生先饲以待。先一日，蚕宫令丞设皇后采桑
位于采桑台，东向，执钩筐者位于稍东，设公主及内
命妇位于皇后位东，设外命妇位于采桑台东陛之
下，南北向，以西为上。至日四更，宿卫陈兵卫，女乐工
备乐，司设监备仪仗及重翟车，蚕宫令备钩筐，俱候
于西华门外。内执事女乐生并司赞、六尚女官等，皆
乘车先至坛内。候将明，内侍诣坤宁宫，奏请皇后诣
先蚕坛所。皇后服常服，导引女官导皇后出宫门，乘
肩舆，侍卫警跸如常仪。公主及内命妇应入坛者，各
服其服以从。至西华门，内侍奏“请降舆，升重翟车”，兵
卫仪仗女乐前导，女官捧钩筐行于车前。皇后至具
服殿少憩，易礼服，祭先蚕。祭毕，更常服。司宾引外命
妇先诣采桑台位，南北向。女侍执钩、筐者各随于后。
尚仪入奏：“请诣采桑位。”导引女官导皇后至采桑位，
东向。公主以下各就位，南北向。执钩者跪进钩，执筐
者跪奉筐受桑。皇后采桑三条，还至坛南仪门坐，观
命妇采桑。三公命妇以次取钩，采桑五条。列侯九卿
命妇以次采桑九条。采讫，各以筐授女侍。司宾引内
命妇一人诣蚕室，尚功帅执钩筐者从。尚功以桑授
蚕母，蚕母受桑，缕切之以授内命妇。内命妇食蚕，洒
一箔讫，司宾引内命妇还尚仪前，奏采桑礼毕。皇后
还具服殿，候陞座。尚仪奏司宾率蚕母等行叩头礼
讫，司赞唱：“班齐。”外命妇序列定，赞四拜。毕，赐命妇宴
于殿内外，并赐蚕母酒食于采桑台傍，公主及内命
妇殿内序坐，外命妇从采桑者及文武二品以上命
妇于殿台上，三品以下于台下，各序坐。尚食进膳，司
宾引公主及内命妇各就坐。教坊司女乐奏乐，进酒
及进膳、进汤如仪。宴毕，彻案，公主以下并外命妇各
就班。司赞赞：“四拜。”尚仪跪奏“礼毕。”皇后兴，还宫。导从
如前。亲蚕坛筑于安定门外。皇后率公主及内外命
妇躬往采桑，而择内西苑隙地盖造织堂，以终蚕事。
嘉靖十年，改筑皇后先蚕坛于西苑。

按《明会典》，“嘉靖十年，以皇后先蚕，出入不便，改筑坛
于西苑。坛高二尺六寸，四出陛，广六尺四寸，甃以砖
石。又为瘗坎于坛右，方深取足容物。东为采桑台，方
一丈四尺，高二尺四寸，三出陛，铺甃如坛制。台之左
右树以桑。”坛东为具服殿三间，前为门一座，俱南向。
西为神库、神厨各三间，右宰牲亭一座。坛之北为蚕
室五间，南向。前为门三座，高广有差。左右为厢房各
五间，之后为从室各十，以居蚕妇。设蚕宫署于宫左
偏，置蚕宫令一员、丞二员，择内臣谨恪者为之，以督
蚕桑等务。

嘉靖十三年，册皇后方氏，定谒庙之仪。

按《大政纪》：“嘉靖十三年春正月癸卯，废皇后张氏，册
立德妃方氏为皇后。”

按《明会典》，嘉靖十三年，定谒庙仪。前期，太常寺奏皇
帝斋三日。”尚仪奏“皇后及妃各斋三日，内外诸执事
各斋一日。太常光禄官奏省牲如常仪，所司陈设如
时祫仪。”是日质明，有司整严以俟，锦衣卫备仪卫如
常仪。内使监设皇帝、皇后及妃肩舆于各宫中。皇后
及妃受册礼毕，锦衣卫进辂于奉天门，尚仪备皇后
及妃翟车于辂后以序。内使监奏“中严外办。”皇帝、皇
后及妃各陞舆出宫。至奉天门，锦衣卫官奏“请降舆陞辂”，皇帝降舆、陞辂。尚仪奏“请降舆陞车。”皇后及妃
各降舆陞车，内外护卫仪仗随从，内执事女官遮以
帏幕从行。至太庙之大门西，奏“请降辂。”皇帝降辂。奏
“请降车。”皇后及妃降车，障以龙帏。导驾官导皇帝入，
皇后及妃从至庙之后寝。先是，命官捧七庙主陞神
御座，退。至是，皇帝捧太祖高皇帝主、皇后捧孝慈高
皇后主出陞殿之神御座。典仪唱：“执事官各司其事。”
内赞奏“就位”，皇帝、皇后及妃各就拜位。典仪唱“迎神，
乐作。”内赞奏跪搢圭，上香。皇帝跪搢圭，司香官跪捧
香函进于皇帝之左。皇帝上香讫，内赞奏“出圭，复位”，
皇帝出圭复位，乐止。内赞奏“四拜”，皇帝、皇后及妃皆
四拜。奏兴，平身。《典仪》唱“奠帛，行初献礼。”乐作。内赞奏
“搢圭”，皇帝搢圭。奏“奠帛”，捧帛官以帛跪进于皇帝之
右；皇帝受帛奠讫。奏“献爵”，执爵官以爵跪进于皇帝
之右，皇帝受爵，献于太祖神御前。奏“出圭”，奏“搢圭”，皇
帝搢圭。奏献爵，执爵官以爵跪进于皇帝之左，皇帝
受爵，献于高皇后神御前。奏“出圭。”奏“复位。”各庙捧主
官至此皆上香、奠帛、献爵讫，退。奏“跪。”赞“读祝”，乐暂止，
皇帝、皇后及妃皆跪。读祝官取祝跪读讫，乐复作。奏
“俯伏”，兴、平身，乐止。典仪唱“行亚献礼。”乐作。司赞女官
奏“搢圭”，皇后搢圭。奏“献爵”，执爵女官以爵跪进于皇
后之右。皇后受爵，献于太祖神御前。奏出圭，奏搢圭，
皇后搢圭。奏献爵，执爵女官以爵跪进于皇后之左。
皇后受爵，献于高皇后神御前。奏出圭，奏复位。各庙
捧主官俱献爵讫，乐止。典仪唱“行终献礼。”乐作。司赞
女官启搢圭，宸妃等妃俱搢圭，启献爵，仪同亚献。但
一妃献帝主前，一妃献后主前讫，乐止。太常卿进立
于东，西向。唱“赐福胙”，光禄官捧受如常仪。内赞奏“跪
搢圭”，皇帝跪搢圭；奏“饮福酒”，皇帝饮讫；奏“受胙”，皇帝
受讫，奏“出圭”，如常仪。奏“四拜”，皇帝、皇后及妃皆四拜
讫。典仪唱“彻馔”，乐作，彻讫，乐止。太常卿跪奏“礼毕，请
还宫”，乐作。内赞奏“四拜”，皇帝、皇后及妃皆四拜，乐止，
退立于东。典仪唱：读祝官捧祝，进帛官捧帛，各诣燎
位，各庙捧主官捧回，退。皇帝奉太祖神主纳柜，皇后
奉高皇后神主纳柜讫，导驾官导皇帝、皇后及妃出，
各陞舆至世庙，行礼同。礼毕，由来路至陞辂、陞车处，
教坊司官跪奏乐，奏“《敬祖宗之曲》，大乐鼓吹振作，还
宫解严。

### 穆宗隆庆元年立皇后陈氏增定命妇上笺仪

按《大政纪》：“隆庆元年春正月，礼部请立皇后，上许之。
八月，册妃陈氏为皇后。”

按《明会典》：“隆庆元年增定命妇上笺仪。”〈诸仪与永乐年同但颁诏
百官上表以第四日〉颁诏之次日，命妇行见中宫礼。前期一日，
女官陈设皇后宝座于宫中，设香案于丹墀之南。其
日清晨，内官陈设仪仗于丹陛之东西及丹墀东西，
女官擎执者立于宝座之左右；陈内乐于丹陛东西，
北向，设而不作。设笺案于殿东门外；设班首拜位及
各命妇拜位于丹墀，北向；设司赞位于丹墀东西；设
司宾位于命妇班之北，东西相向。设内赞二人于殿
内东西，命妇至宫门外，司赞引命妇入就拜位。女官
具服侍班如常仪。尚宫、尚衣等官诣内奉迎。尚仪奏：
“请陞座。”皇后具礼服出，导从如常仪。升座，司赞唱：“班
齐”，赞“四拜。”外赞唱：“进笺”，赞众命妇跪，引笺案，女官二
人举，由殿东门入。至殿中，笺文不宣，命妇皆兴。司赞
唱“四拜。”尚仪跪奏“礼毕。”皇后兴还宫。命妇以次出。

### 神宗万历六年立皇后王氏

按《明通纪》：“万历六年正月，礼部请举大婚。诏首辅张
居正充纳采、问名使。三月，大婚礼成，上两宫圣母徽
号。”

### 熹宗天启元年四月册皇后张氏

按：“《明外史》本传”云云。

### 怀宗崇祯元年立周氏为皇后

按《明外史》本传：天启中，选入信邸。时神宗刘昭妃摄
太后宝，中宫之政，悉禀成于熹宗张后。故事：宫中选
大婚一后，以二贵人陪升。中选则皇太后幕以青纱
帕取金玉跳脱系其臂。不中，即以年月帖子纳淑女
袖，侑以银币遣还。懿安疑后弱，昭妃曰：“今虽弱，后必
长大。”因册为信王妃。帝即位，立为皇后。

按《春明梦馀录》：“崇祯丁卯九月二十七日，册立皇后，
谕曰：‘朕闻太极元撰，首辟乾坤，天地合德，乃生万物。
则君之有后，固俪体于两仪，而弼成于风化者也。朕
昭受鸿图，诞抚函夏，思顺阴阳刚柔之道，茂衍室家
君王之传。嘉内德于安贞，稽懿徽于温惠，敬从壸教，
宜正隆称。元妃周氏，扬芬华族，毓庆轸源。皇兄慎选，
以配朕躬，夙夜无逸，而阐敬戒。已受封章于潜邸，丕
缵景命以维新。四德咸修，六宫著范，可册立为皇后。
女顺蔚承乾之佑，坤宁协应地之符’。”《特谕》。于是遣礼
部尚书来宗道持节，英国公张惟贤捧册，大学士黄
立极捧玺，施凤来行礼

### 皇清